En tredje reise var planlagt til januar 1917, men toktet ble avlyst som følge av at de tysk-amerikanske relasjoner var forverret etter flere tyske senkninger av handelsskip på vei til Storbritannia like utenfor amerikansk territorialfarvann. «Deutschland» ble overtatt av Kaiserliche Marine 19. februar 1917 og omdøpt til «U-155». Hun ble utstyrt med seks torpedorør med tilsammen 18 torpedoer, samt to 15 cm SK L/40 kanoner som tidligere hadde vært installert på slagskipet SMS «Zähringen». Hun hadde tre suksessfulle tokter som krigsskip, da hun senket 42 skip og skadet ett.